…………………….

……………………. 2022 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Д-Р ИВАН ИВАНОВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **Д-Р ИВАН ИВАНОВ** |

**ДОКЛАД**

**от д-р Момчил Неков – заместник-министър на земеделието**

**Относно:** Проект на Наредба за изменение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР,**

На основание чл. 9а, т. 2 от Закона за подпомагане на земеделските производители внасям за одобрение проект на Наредба за изменение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г.

**Причини, които налагат приемането на акта**

Практиката по прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г. показа необходимост от усъвършенстване и прецизиране на някои правила. Това налага да бъдат направени изменения на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г. (обн., ДВ, бр. 67 от 2017 г.) (Наредба № 4 от 2017 г.).

Предложено е изменение по отношение на посоченото в чл. 13, ал. 1 изискване земеделските стопани да предоставят план-програма за изпълнение на дейностите, за които кандидатстват за подпомагане. Съгласно текстовете на чл. 32, ал. 1 от Закона за подпомагане на земеделските производители кандидатите за подпомагане подават до териториалните структури на Разплащателната агенция заявление за подпомагане по образец, който се одобрява ежегодно от изпълнителния директор на Държавен фонд „Земеделие“ и се публикува на интернет страниците на Държавен фонд „Земеделие“ и на Министерството на земеделието. С оглед на предоставената от Държавен фонд „Земеделие“ информация, че посочената в чл. 13, ал. 1 план-програма не е част от заявлението за подпомагане и не е изискуем, придружаващ заявлението документ, то е предложено да отпадне от текстовете на наредбата.

Другите предложени изменения са във връзка с необходимостта от прецизиране на текстове, по отношение на някои задължения в чл. 4, ал. 4 и чл. 10, ал. 2 от Наредба № 4 от 2017 г.

С предложеното изменение на чл. 4, ал. 4 се цели да се внесе по-голяма яснота при изпълнение на дейности по ал. 2, т. 2 и ал. 3, т. 2 от Наредба № 4 от 2017 г. по отношение на изискванията, на които следва да отговарят помещенията и двора, определени в приложение № 2 към чл. 9, ал. 1, т. 2 и приложение № 3 към чл. 10, т. 1, буква „а" от Наредба № 44 от 2006 г. за ветеринарномедицинските изисквания към животновъдните обекти (обн., ДВ, бр. 41 от 2006 г.).

Предложеното изменение на чл. 10, ал. 2 от Наредба № 4 от 2017 г. е във връзка с необходимостта от създаване на по – голяма яснота на текстовете по отношение изискването за предоставяне на документи за ползване на животновъдния обект, в който се извършват дейности по чл. 4.

Съгласно т. 3 от Решение на Народното събрание от 13.12.2021 г. за приемане на структура на Министерския съвет на Република България (обн., ДВ, бр. 106 от 2021 г. изм., бр. 110 от 2021 г.) Министерството на земеделието, храните и горите е преобразувано в Министерство на земеделието. В тази връзка е необходима промяна в Наредба № 4 от 2017 г. по отношение наименованието на министерството и на длъжността на министъра.

**Цели**

Да се отговори на предизвикателствата, възникнали в процеса на прилагането на мярка 14 „Хуманно отношение към животните“ от Програмата за развитие на селските райони за периода 2014 – 2020 г., както и ефективно управление на финансови средства по мярката, за което се прецизират текстове по отношение на някои задължения от Наредба № 4 от 2017 г.

Осигуряване на съответствие с приетото Решение на Народното събрание от 13 декември 2021 г. за преобразуване на Министерството на земеделието, храните и горите в Министерство на земеделието.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието. Финансовите средства, които са свързани с прилагането на мярка 14 „Хуманно отношение към животните“ от ПРСР 2014 – 2020 г., ще бъдат предвидени в сметката за средствата от Европейския съюз на Държавен фонд „Земеделие“ – Разплащателна агенция.

**Очаквани резултати от прилагането на акта**

С проекта на Наредба за изменение на Наредба № 4 от 2017 г. се очаква да се постигнат целите от издаването на акта и да се осигури съответствие с приетото Решение на Народното събрание от 13 декември 2021 г. С проекта на наредба ще бъде осигурена по-голяма яснота за земеделските стопани за някои изисквания и задължения от Наредба № 4 от 2017 г. По такъв начин ще се съобрази националното законодателство и ще бъде осигурена по-голяма публичност и информираност на земеделските стопани.

В случай, че проекта на Наредба за изменение на Наредба № 4 от 2017 г. не се издаде са възможни негативни въздействия, социални или икономически. С влизането в сила на Наредба за изменение на Наредба № 4 от 2017 г. ще се постигне съответствие с приетото Решение на Народното събрание и ще се даде яснота и прозрачност на потенциалните кандидати и заинтересовани страни по отношение на някои задължения от Наредба № 4 от 2017 г. например ще отпадне едно задължение да предоставят план – програма. Това ще облекчи производството по подаване и разглеждане на заявления за подпомагане по мярката. Това са положителните социални и икономически въздействия от приемането на предложения проект на акт.

**Анализ за съответствие с правото на Европейския съюз**

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонират нормативни актове на институции на Европейския съюз.

**Информация за проведените обществени консултации**

На основание чл. 26, ал. 2 от Закона за нормативните актове са проведени предварителни обществени консултации със заинтересованите страни.

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за изменение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложениe:** | 1. Проект на Наредба за изменение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г.; 2. Справка за отразяване на постъпилите становища; 3. Справка за отразяване на постъпилите предложения от обществена консултация; 4. Постъпили становища. |

С уважение,

**Д-Р МОМЧИЛ НЕКОВ**

*Заместник-министър на земеделието*